তথ্যবিবরণী নম্বর : ৩০৩৫

**কোভিড-১৯-এর বিস্তার রোধকল্পে**

**সরকার কর্তৃক আরোপিত বিধি-নিষেধের মধ্যে ব্যাংকিং সময়সূচি**

ঢাকা, ১৬ আষাঢ় ( ৩০জুন) :

 করোনাভাইরাসজনিত রোগ (কোভিড-১৯) সংক্রমণের বর্তমান পরিস্থিতি বিবেচনায় সরকার ১ জুলাই হতে ৭ জুলাই ২০২১ পর্যন্ত কতিপয় বিধি-নিষেধ ঘোষণা করেছে। বিধি-নিষেধ চলাকালে সীমিত পরিসরে ব্যাংকিং ব্যবস্থা চালু রাখার সিদ্ধান্ত গৃহীত হয়েছে। এ লক্ষ্যে ব্যাংকসমূহকে অনুসরণের জন্য নিম্নোক্ত নির্দেশনা জারি করা হয়েছে :

 ১ জুলাই ২০২১ ব্যাংক হলিডে এবং ২ ও ৩ জুলাই ২০২১ সাপ্তাহিক ছুটির দিন হওয়ায় ব্যাংক বন্ধ থাকবে। বিধি-নিষেধ চলাকালে শুক্র ও শনিবার সাপ্তাহিক ছুটিসহ প্রতি রবিবার ব্যাংক বন্ধ থাকবে। তবে, কার্ডের মাধ্যমে লেনদেন ও ইন্টারনেট ব্যাংকিং সেবা সার্বক্ষণিক চালু রাখতে হবে এবং এটিএম বুথগুলোতে পর্যাপ্ত নোট সরবরাহসহ সার্বক্ষণিক চালু রাখতে হবে।

 ছুটির দিন ও রবিবার ব্যতীত সপ্তাহের অন্যান্য দিনে ব্যাংকিং সময়সূচি হলো সকাল ১০ টা হতে দুপুর দেড়টা পর্যন্ত এবং লেনদেন পরবর্তী আনুষঙ্গিক কার্যক্রম সম্পাদনের সময়কাল বিকাল ৩ টা পর্যন্ত।

 আজ বাংলাদেশ ব্যাংকের এক প্রজ্ঞাপনে এ তথ্য জানানো হয়েছে।

#

আনোয়ারুল/সাহেলা/সঞ্জীব/শামীম/২০২১/২২০৭ ঘণ্টা

তথ্যবিবরণী নম্বর : ৩০৩৪

**বিদ্যুৎ, জ্বালানি ও খনিজ সম্পদ প্রতিমন্ত্রীর সাথে কাতারের বিদায়ি রাষ্ট্রদূতের সাক্ষাৎ**

ঢাকা, ১৬ আষাঢ় ( ৩০জুন) :

 বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদের সাথে আজ কাতারের বিদায়ি রাষ্ট্রদূত Ahmed Mohammed Nasser Al-Dehaimi প্রতিমন্ত্রীর বাসভবনে সাক্ষাৎ করেছেন। এসময় তারা পারষ্পরিক স্বার্থ সংশ্লিষ্ট বিভিন্ন বিষয় নিয়ে আলোচনা করেন।

 সাফল্যের সাথে বাংলাদেশে দায়িত্ব পালন করায় প্রতিমন্ত্রী বিদায়ি রাষ্ট্রদূতকে অভিনন্দন জানিয়ে বলেন, বাংলাদেশ ও কাতারের দ্বিপাক্ষিক সম্পর্ক অগ্রগতি ও সুসংহতকরণে যে প্রচেষ্টা চালিয়েছিলেন তা অবশ্যই প্রশংসাযোগ্য। জ্বালানি খাতে একসাথে কাজ করার অনেক সুযোগ রয়েছে। এ সময় তিনি বিদ্যুৎ ও জ্বালানিসহ ব্যবসা-বাণিজ্যের বিভিন্ন উপখাতে কাতারের বিনিয়োগ বৃদ্ধি করার জন্য বিদায়ি রাষ্ট্রদূতকে অবদান রাখার আহ্বান জানান।

 বাংলাদেশে দায়িত্ব পালনকালে সহযোগিতার জন্য বিদ্যুৎ প্রতিমন্ত্রী নসরুল হামিদকে ধন্যবাদ জানিয়ে বিদায়ি রাষ্ট্রদূত বলেন, কাতার বাংলাদেশকে সহযোগিতা করতে উৎসুক। তিনি বলেন, কাতার এলএনজিসহ জ্বালানির বিভিন্ন উপখাতে বাংলাদেশের সাথে আরো কাজ করতে চায়। এসময় তারা বৈশ্বিক পরিবর্তনের প্রেক্ষাপটে পরিবর্তিত ব্যবসা-বাণিজ্য ও বিনিয়োগের বিভিন্ন দিক নিয়ে আলোচনা করেন।

#

আসলাম/সাহেলা/সঞ্জীব/শামীম/২০২১/২১৫৬ ঘণ্টা

তথ্যবিবরণী নম্বর : ৩০৩২

**প্রবাসী কল্যাণ মন্ত্রীর সঙ্গে কাতারের বিদায়ি রাষ্ট্রদূতের সাক্ষাৎ**

ঢাকা, ১৬ আষাঢ় ( ৩০জুন) :

 প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদের সঙ্গে কাতারের বিদায়ি রাষ্ট্রদূত আহমেদ মোহাম্মেদ আল দিহাইমি সাক্ষাৎ করেছেন।

 আজ প্রবাসী কল্যাণ মন্ত্রীর কার্যালয়ে সাক্ষাৎকালে তারা অর্থনৈতিক উন্নয়ন ও বৈদেশিক কর্মসংস্থান, কোভিড-১৯ ভ্যাকসিন কার্যক্রম প্রভৃতি বিষয়ে আলোচনা করেন।

 এ সময় মন্ত্রী বলেন, বৈশ্বিক মহামারি কোভিড-১৯-এর মধ্যেও সরকার বিদেশ গমনেচ্ছু কর্মীদের যথাযথ প্রশিক্ষণ ও তাদের প্রয়োজনীয় সেবা কার্যক্রম অব্যাহত রেখেছে। একইসাথে বিদেশ ফেরত কর্মীদের আর্থসামাজিক পুনর্বাসনের জন্য উদ্যোগ গ্রহণ করেছে।

#

তথ্যবিবরণী নম্বর : ৩০৩৩

**প্রবাসী কল্যাণ ও বৈদেশিক কর্মসংস্থান মন্ত্রণালয় এবং অধীন**

**সংস্থাসমূহের মধ্যে বার্ষিক কর্মসম্পাদন চুক্তি স্বাক্ষরিত**

ঢাকা, ১৬ আষাঢ় ( ৩০জুন) :

 প্রবাসী কল্যাণ ও বৈদেশিক কর্মসংস্থান মন্ত্রণালয় এবং অধীন সংস্থাসমূহের মধ্যে বার্ষিক কর্মসম্পাদন চুক্তি স্বাক্ষর অনুষ্ঠিত হয়েছে। এতে প্রধান অতিথি হিসেবে উপস্থিত ছিলেন প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ।

 আজ প্রবাসী কল্যাণ ও বৈদেশিক কর্মসংস্থান মন্ত্রণালয়ের সভাকক্ষে সচিব ড. আহমেদ মুনিরুছ সালেহীনের সভাপতিত্বে মন্ত্রণালয়ের অধীনস্থ দপ্তর ও সংস্থাসমূহের সাথে বার্ষিক কর্মসম্পাদন চুক্তি স্বাক্ষরিত হয়েছে।

 চুক্তিতে স্বাক্ষর করেন ওয়েজ আর্নার্স কল্যাণ বোর্ডের মহাপরিচালক মোঃ হামিদুর রহমান, জনশক্তি কর্মসংস্থান ও প্রশিক্ষণ ব্যুরো’র মহাপরিচালক মোঃ শহিদুল আলম এবং বাংলাদেশ ওভারসীজ এমপ্লয়মেন্ট এন্ড সার্ভিসেস লিঃ (বোয়েসেল) এর ব্যবস্থাপনা পরিচালক মো. বিল্লাল হোসেন।

 অনুষ্ঠানে মন্ত্রী বলেন, দেশপ্রেমে উদ্বুদ্ধ হয়ে প্রবাসীদের কল্যাণে দক্ষতা, সততা ও নিষ্ঠার সাথে সবাইকে আন্তরিকতার সাথে কাজ করতে হবে। বঙ্গবন্ধু ও মুক্তিযুদ্ধের শহিদদের সম্মানে দেশের জনগণের সেবায় নিয়োজিত থাকতে হবে।

#

রাশেদ/সাহেলা/সঞ্জীব/শামীম/২০২১/২১৪৬ ঘণ্টা

তথ্যবিবরণী নম্বর : ৩০৩১

**এই সরকার যতদিন থাকবে দেশবাসী ততদিন নিরাপদ থাকবে**

 **- সমাজকল্যাণমন্ত্রী**

ঢাকা, ১৬ আষাঢ় ( ৩০জুন) :

 সমাজকল্যাণমন্ত্রী নুরুজ্জামান আহমেদ বলেছেন, বঙ্গবন্ধুকন্যা প্রধানমন্ত্রী শেখ হাসিনা কাজ করে মানুষকে খুশি করেন। শেখ হাসিনা সরকার যতদিন থাকবে, দেশবাসী ততদিন নিরাপদ থাকবে।

 মন্ত্রী আজ লালমনিরহাট জেলার কালীগঞ্জ উপজেলার বিভিন্ন ইউনিয়নে ঝড়ে ক্ষতিগ্রস্ত পরিবারের জন্য ত্রাণ ও দুর্যোগ ব্যবস্থাপনার অর্থায়নে টিন ও আর্থিক সহায়তার চেক বিতরণ অনুষ্ঠানে ভার্চুয়ালি প্রধান অতিথির বক্তব্যে এসব কথা বলেন।

 কালীগঞ্জ উপজেলা নির্বাহী অফিসার আব্দুল মান্নানের সভাপতিত্বে অনুষ্ঠানে অন্যান্যের মধ্যে উপস্থিত ছিলেন উপজেলা প্রকল্প বাস্তবায়ন কর্মকর্তা ফেরদৌস আহমেদ ও ভোটমারী ইউনিয়ন পরিষদ চেয়ারম্যান আহদুল হোসেন চৌধুরী প্রমুখ।

 উল্লেখ্য, গত ১৬ এপ্রিল ২০২১ কালীগঞ্জ উপজেলার বিভিন্ন এলাকার ওপর দিয়ে বয়ে যাওয়া কালবৈশাখী ঝড়ে ব্যাপক ক্ষয়ক্ষতি হয়, উপজেলার অনেক পরিবার ক্ষতিগ্রস্ত হয়। ক্ষতিগ্রস্ত তুষভান্ডার ইউনিয়নের ২২ টি পরিবারের মাঝে দুই বান্ডিল ঢেউটিন ও ৬ হাজার টাকা, চলবলা ইউনিয়নের ৭টি পরিবারের মাঝে দুই বান্ডিল ঢেউটিন ও ৬ হাজার টাকা এবং মদাতী ইউনিয়নের ১৫ পরিবারের মাঝে দুই বান্ডিল ঢেউটিন ও ৬ হাজার টাকার চেক তুলে দেওয়া হয়।

#

জাকির/সাহেলা/সঞ্জীব/শামীম/২০২১/২১৫৫ ঘণ্টা

তথ্যবিবরণী নম্বর : ৩০৩০

**বাংলাদেশের আগাম দুর্যোগ সতর্কীকরণ ব্যবস্থা আন্তর্জাতিকভাবে সমাদৃত**

ঢাকা, ১৬ আষাঢ় ( ৩০জুন) :

 ইউনিভার্সিটি কলেজ লন্ডন (ইউসিএল)-এ দুর্যোগ সতর্কীকরণ গবেষণা কেন্দ্রের (ওয়ার্নিং রিসার্চ সেন্টার) উদ্বোধনী অনুষ্ঠানে বাংলাদেশের আগাম সতর্কীকরণ ব্যবস্থা সমাদৃত হয়েছে। আজ বিভিন্ন দেশের প্রতিনিধিদের অংশগ্রহণে ভার্চুয়ালি এই কেন্দ্রটির আনুষ্ঠানিক উদ্বোধন ঘোষণা করা হয়। আগাম সতর্কীকরণ ব্যবস্থায় অনন্য উদাহরণ সৃষ্টি করায় এই অনুষ্ঠানে দুর্যোগ ব্যবস্থাপনা ও ত্রাণ মন্ত্রণালয়ের সচিব মোঃ মোহসীনকে বাংলাদেশের অভিজ্ঞতা তুলে ধরার জন্য আমন্ত্রণ জানানো হয়।

 মোঃ মোহসীন তাঁর উপস্থাপনায় বলেন, ১৯৭১ সালে স্বাধীনতার পরই জাতির পিতা বঙ্গবন্ধু শেখ মুজিবুর রহমান ত্রাণনির্ভর দুর্যোগ ব্যবস্থাপনার পরিবর্তে দুর্যোগঝুঁকি হ্রাসমূলক কার্যক্রম গ্রহণ করেন । ১৯৭২ সালে ঘূর্ণিঝড় প্রস্তুতি কর্মসূচি (সিপিপি) প্রতিষ্ঠার মাধ্যমে তিনি প্রাতিষ্ঠানিকভাবে আগাম সতর্কবার্তা প্রচার ব্যবস্থা শুরু করেন। উপকূলীয় জনগোষ্ঠীর জীবন ও সম্পদ বাঁচাতে ঘূর্ণিঝড়ের সতর্কবার্তা ঝুঁকিপূর্ণ জনগোষ্ঠীর মাঝে প্রচারে সিপিপি গুরুত্বপূর্ণ ভূমিকা পালন করছে।

 দুর্যোগ ব্যবস্থাপনা সচিব বলেন, বঙ্গবন্ধু ১৮ হাজার স্বেচ্ছাসেবক নিয়ে সিপিপি’র যাত্রা শুরু করেছিলেন যাঁরা আগাম সতর্কসংকেত প্রচার এবং সন্ধান ও উদ্ধার কার্যক্রমের মাধ্যমে মানুষের জানমাল রক্ষায় ব্যাপক ভূমিকা রেখে আসছে। বঙ্গবন্ধুর সুযোগ্য কন্যা প্রধানমন্ত্রী শেখ হাসিনার নির্দেশনায় সিপিপি স্বেচ্ছাসেবক সংখ্যা ৭৬ হাজার ২০ জনে উন্নীত হয়েছে। এই স্বেচ্ছাসেবকদের ৫০ শতাংশ নারী।  তিনি আরো উল্লেখ করেন, পুরো দেশ জুড়ে আধুনিক আবহাওয়ার রাডার এবং পূর্বাভাস ব্যবস্থা রয়েছে। উপকূলে ৫ হাজারের বেশি বহুমুখী ঘূর্ণিঝড় আশ্রয়কেন্দ্র রয়েছে । জরুরি পরিস্থিতিতে শিক্ষা প্রতিষ্ঠানসমূহ আশ্রয়কেন্দ্র হিসেবে ব্যবহৃত হয়। দুর্যোগে প্রাণহানির তুলনামূলক চিত্র তুলে ধরে দুর্যোগ ব্যবস্থাপনা সচিব বলেন, ১৯৭০ সালের ঘূর্ণিঝড়ে ১০ লাখের অধিক মানুষ প্রাণ হারান। প্রধানমন্ত্রী শেখ হাসিনার দূরদৃষ্টিসম্পন্ন নেতৃত্বে সাম্প্রতিককালে একই মাত্রার ঘূর্ণিঝড়ে প্রাণহানি একক সংখ্যায় নেমে এসেছে ।

 দুর্যোগ সতর্কীকরণ গবেষণা কেন্দ্রের উদ্বোধনী অনুষ্ঠানের পরিচালক ড. কারিনা ফার্নলি, উপ-পরিচালক অধ্যাপক ইলান কেলমান, ইউসিএল সেন্টার ফর জেন্ডার অ্যান্ড ডিজাস্টারের পরিচালক অধ্যাপক মওরিন ফর্ডহ্যাম এবং লিভারপুল হোপ ইউনিভার্সিটির আর্লি ওয়ার্নিং বিশেষজ্ঞ এলিস বেনেটসহ বিভিন্ন বিশ্ববিদ্যালয় ও প্রতিষ্ঠানের প্রতিনিধিগণ উপস্থিত ছিলেন।

 ড. কারিনা ফার্নলি বাংলাদেশের দুর্যোগ সতর্কীকরণ ব্যবস্থার সাফল্যের কারণ হিসেবে কার্যকর নীতি ও সবল প্রাতিষ্ঠানিক কাঠামো, উন্নত প্রযুক্তি ও দক্ষ মানবসম্পদে সমৃদ্ধ সতর্কীকরণ কেন্দ্র, মানবতার সেবায় বলীয়ান প্রশিক্ষিত স্বেচ্ছাসেবক, পর্যাপ্ত সংখ্যক আশ্রয়কেন্দ্র ও সমাজের সকলকে সম্পৃক্ত করে কাজ করার নীতির বিষয় উল্লেখ করেন । তিনি বাংলাদেশের আগাম সতর্কীকরণ ব্যবস্থা আন্তর্জাতিকভাবে প্রশংসিত ও অনুসরণীয় বলেও মন্তব্য করেন।

 অধ্যাপক মওরিন ফর্ডহ্যাম বলেন, দুর্যোগঝুঁকি ব্যবস্থাপনার সকল পর্যায়ে নারীর নেতৃত্ব বিকাশের পরিবেশ সৃষ্টি করা জরুরি। বাংলাদেশের আগাম সতর্কীকরণ ব্যবস্থায় নারীর নেতৃত্ব বিশেষভাবে প্রশংসার যোগ্য।

 আর্লি ওয়ার্নিং বিশেষজ্ঞ এলিস বেনেট বলেন, বিপুল সংখ্যক স্বেচ্ছাসেবকের অংশগ্রহণের কারণে বাংলাদেশের ঘূর্ণিঝড় প্রস্তুতি কর্মসূচি একটি বিরল উদাহরণ সৃষ্টি করেছে। এই প্রক্রিয়ায় দুর্যোগপ্রবণ দেশসমূহ তাদের দুর্যোগজনিত ক্ষয়ক্ষতি কমাতে উদ্যোগ গ্রহণ করতে পারে।

 #

সেলিম/সাহেলা/শামীম/২০২১/২০৩৮ ঘণ্টা

তথ্যবিবরণী নম্বর : ৩০২৯

**কোভিড**-**১৯ সংক্রান্ত সর্বশেষ প্রতিবেদন**

ঢাকা, ১৬ আষাঢ় (৩০ জুন) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ৩৫ হাজার ১০৫ জনের নমুনা পরীক্ষা করে ৮ হাজার ৮২২ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৯ লাখ ১৩ হাজার ২৫৮ জন।

 গত ২৪ ঘণ্টায় ১১৫জন-সহ এ পর্যন্ত ১৪ হাজার ৫০৩ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৮ লাখ ১৬ হাজার ২৫০ জন।

#

দলিল/সাহেলা/আব্বাস/২০২১/২০১০ ঘণ্টা

তথ্যবিবরণী নম্বর : ৩০২৮

**এপিএ'র শতভাগ বাস্তবায়ন দেখতে চাই**

 **-গণপূর্ত প্রতিমন্ত্রী**

ঢাকা, ১৬ আষাঢ় ( ৩০জুন) :

 গৃহায়ন ও গণপূর্ত প্রতিমন্ত্রী শরীফ আহমেদ বলেছেন, বার্ষিক কর্মসম্পাদন চুক্তির (এপিএ) শতভাগ বাস্তবায়ন দেখতে চাই।

 আজ সচিবালয়ে গৃহায়ন ও গণপূর্ত মন্ত্রণালয়ের সম্মেলন কক্ষে মন্ত্রণালয় ও এর অধীন বিভিন্ন দপ্তর ও সংস্থার মধ্যে এপিএ স্বাক্ষর অনুষ্ঠানে প্রধান অতিথির বক্তব্যে প্রতিমন্ত্রী একথা বলেন।

 প্রতিমন্ত্রী বলেন, দেশের উন্নয়ন ও অগ্রগতির ধারাবাহিকতা বজায় রাখতে গৃহায়ন ও গণপূর্ত মন্ত্রণালয় নিরলস কাজ করে যাচ্ছে। গৃহায়ন ও গণপূর্ত মন্ত্রণালয় এর অধীন বারোটি দপ্তর ও সংস্থার মাধ্যমে এসকল কাজ বাস্তবায়ন করে থাকে। সুতরাং দপ্তর ও সংস্থাসমূহের কাজই হচ্ছে মন্ত্রণালয়ের কাজ। তাদের সফলতার ওপর মন্ত্রণালয়ের সফলতা নির্ভর করে। দপ্তরসমূহ শতভাগ কাজ সম্পাদন করলে মন্ত্রণালয়ের শতভাগ কাজ সম্পন্ন হয়েছে প্রতীয়মান হয়। তাই মন্ত্রণালয়ের প্রতিমন্ত্রী হিসেবে আমি প্রতিটি দপ্তর ও সংস্থার বার্ষিক কর্মসম্পাদন চুক্তির শতভাগ বাস্তবায়ন দেখতে চাই। এর ব্যর্থতা বা ব্যাত্যয় ঘটলে তার দায় সংশ্লিষ্ট দপ্তর প্রধানকেই নিতে হবে।

 সংস্থা প্রধানদের উদ্দেশ্যে প্রতিমন্ত্রী বলেন, আপনাদের সফলতা প্রকারান্তরে সরকারের সফলতা। আপনাদের ব্যর্থতা প্রকারান্তরে সরকারের ব্যর্থতা। প্রধানমন্ত্রী জননেত্রী শেখ হাসিনার নেতৃত্বে পরিচালিত সরকারের কোন ব্যর্থতা আমরা দেখতে চাই না। আমরা শতভাগ সফলতার সাথে প্রধানমন্ত্রীর সকল কর্মসূচি বাস্তবায়ন করে দেখাতে চাই।

 গণপূর্ত অধিদপ্তর, রাজধানী উন্নয়ন কর্তৃপক্ষ, স্থাপত্য অধিদপ্তর, হাউজিং এন্ড বিল্ডিং রিসার্চ ইনস্টিটিউট, রাজশাহী উন্নয়ন কর্তৃপক্ষ, খুলনা উন্নয়ন কর্তৃপক্ষ, চট্টগ্রাম উন্নয়ন কর্তৃপক্ষ, কক্সবাজার উন্নয়ন কর্তৃপক্ষ, জাতীয় গৃহায়ন কর্তৃপক্ষ, নগর উন্নয়ন অধিদপ্তর, অভ্যন্তরীণ নিরীক্ষা পরিদপ্তর এবং সরকারি আবাসন পরিদপ্তরের প্রধানগণ নিজ নিজ দপ্তরের পক্ষে এবং মন্ত্রণালয়ের সচিব মো: শহীদ উল্লা খন্দকার মন্ত্রণালয়ের পক্ষে চুক্তিতে স্বাক্ষর করেন।

 #

রেজাউল/সাহেলা/শামীম/২০২১/১৯১০ ঘণ্টা

তথ্যবিবরণী নম্বর : ৩০২৭

**করোনা ভাইরাস প্রাদুর্ভাবজনিত কারণে সকল ধর্মের ধর্মীয় প্রতিষ্ঠান**

**এবং মসজিদসমূহে আবশ্যিকভাবে করণীয় বিষয়ে জরুরি বিজ্ঞপ্তি**

ঢাকা, ১৬ আষাঢ় ( ৩০জুন) :

  করোনা ভাইরাস প্রাদুর্ভাবজনিত কারণে সারাদেশে করোনায় আক্রান্ত ও মৃত্যুর হার অস্বাভাবিকভাবে বৃদ্ধি পাওয়ায় বর্তমান পরিস্থিতি বিবেচনায় ধর্ম বিষয়ক মন্ত্রণালয় কর্তৃক সকল ধর্মের ধর্মীয় প্রতিষ্ঠান এবং মসজিদসমূহে জামায়াতের নামাজের জন্য আবশ্যিকভাবে নিম্নবর্ণিত শর্তসমূহ পালনের জন্য অনুরোধ করা হয়েছে।

মসজিদের প্রবেশদ্বারে হ্যান্ড স্যানিটাইজার রাখা ও হাত ধোয়ার ব্যবস্থাসহ সাবান-পানি রাখতে হবে এবং আগত মুসল্লিদের-কে অবশ্যই মাস্ক পরে মসজিদে আসতে হবে; প্রত্যেককে নিজ বাসা থেকে ওযু করে, সুন্নাত নামাজ ঘরে আদায় করে মসজিদে আসতে হবে এবং ওজু করার সময় কমপক্ষে ২০ সেকেন্ড সাবান দিয়ে হাত ধুতে হবে; মসজিদে কার্পেট বিছানো যাবে না। পাঁচ ওয়াক্ত নামাজের পূর্বে সম্পূর্ণ মসজিদ জীবানুনাশক দ্বারা পরিষ্কার করতে হবে, মুসল্লিগণ প্রত্যেকে নিজ দায়িত্বে জায়নামাজ নিয়ে আসতে হবে; কাতারে নামাজে দাঁড়ানোর ক্ষেত্রে সামাজিক দূরত্ব নিশ্চিত করতে হবে; শিশু, বয়োবৃদ্ধ, যে কোন অসুস্থ ব্যক্তি এবং অসুস্থদের সেবায় নিয়োজিত ব্যক্তি  জামায়াতে অংশগ্রহণ করা হতে বিরত থাকবে; সংক্রমণ রোধ নিশ্চিতকল্পে মসজিদের ওযুখানায় সাবান বা হ্যান্ড স্যানিটাইজার রাখতে হবে। মসজিদে সংরক্ষিত জায়নামাজ ও টুপি ব্যবহার করা যাবে না।

 সর্বসাধারণের সুরক্ষা নিশ্চিতকল্পে, মন্ত্রিপরিষদ বিভাগ, স্বাস্থ্য সেবা বিভাগ, স্থানীয় প্রশাসন এবং আইন শৃঙ্খলা নিয়ন্ত্রণকারী বাহিনীর নির্দেশনা অবশ্যই অনুসরণ করতে হবে; করোনা ভাইরাস মহামারি থেকে রক্ষা পাওয়ার জন্য নামাজ শেষে মহান রাব্বুল আলামিনের দরবারে খতিব, ইমাম ও মুসল্লিগণ দোয়া করবেন; এবং সম্মানিত খতিব, ইমাম এবং মসজিদ পরিচালনা কমিটি বিষয়গুলো বাস্তবায়ন নিশ্চিত করবেন।

বিজ্ঞপ্তিতে জানানো হয়েছে, অন্যান্য সকল ধর্মীয় প্রতিষ্ঠান ও উপাসনালয়ে প্রবেশের ক্ষেত্রে মাস্ক পরিধান, হ্যান্ড স্যানিটাইজার রাখা ও সাবান দিয়ে হাত ধোয়াসহ স্বাস্থ্যবিধি মেনে সামাজিক ও শারীরিক দুরত্ব যথাযথভাবে অনুসরণ করবেন।

বিজ্ঞপ্তিতে আরো উল্লেখ করা হয়েছে, উল্লিখিত নির্দেশনা লঙ্ঘিত হলে স্থানীয় প্রশাসন ও আইন শৃঙ্খলা নিয়ন্ত্রণকারী বাহিনী সংশ্লিষ্ট দায়িত্বশীলদের বিরুদ্ধে আইনগত ব্যবস্থা গ্রহণ করবেন। এছাড়া প্রাণঘাতি করোনা ভাইরাস সংক্রমণ রোধে স্থানীয় প্রশাসন, আইন শৃঙ্খলা নিয়ন্ত্রণকারী বাহিনী, ইসলামিক ফাউন্ডেশনের কর্মকর্তা-কর্মচারী এবং সংশ্লিষ্ট মসজিদের পরিচালনা কমিটিকে উল্লিখিত নির্দেশনা বাস্তবায়ন করার জন্য অনুরোধ জানানো হয়েছে।

#

আনোয়ার/সাহেলা/শামীম/২০২১/১৮৫৩ ঘণ্টা

তথ্যবিবরণী নম্বর : ৩০২৬

 **কৃষি ও কৃষকের সার্বিক উন্নয়নে কাজ করে যাচ্ছে সরকার**

 **---তথ্য ও যোগাযোগ প্রযুক্তি প্রতিমন্ত্রী**

নাটোর, ১৬ আষাঢ় (৩০ জুন) :

 তথ্য ও যোগাযোগ প্রযুক্তি প্রতিমন্ত্রী জুনাইদ আহ্‌মেদ পলক বলেছেন, কৃষিই বাংলাদেশের উন্নয়নের মূল চালিকাশক্তি। এ বিবেচনা বোধ থেকে কৃষি ও কৃষকের সার্বিক উন্নয়নে নিরলসভাবে কাজ করে যাচ্ছে প্রধানমন্ত্রীর নেতৃত্বাধীন বর্তমান সরকার।

 প্রতিমন্ত্রী আজ উফশী আমন ধান ফসলের প্রণোদনা কর্মসূচির আওতায় নাটোরের সিংড়া উপজেলার ক্ষুদ্র ও প্রান্তিক কৃষকদের সহায়তার লক্ষ্যে বিনামূল্যে বীজ ও সার বিতরণ অনুষ্ঠানে অনলাইনে যুক্ত হয়ে প্রধান অতিথির বক্তৃতায় এসব কথা বলেন।

 সিংড়া উপজেলা পরিষদ মিলনায়তন আয়োজিত উক্ত অনুষ্ঠানে উপজেলা নির্বাহী অফিসার এম এম সামিরুল ইসলামের সভাপতিত্বে  অন্যান্যের মধ্যে বক্তৃতা করেন উপজেলা কৃষি অফিসার কৃষিবিদ সেলিম রেজা, উপজেলা পরিষদের ভাইস চেয়ারম্যান কামরুল হাসান কামরান ও উপজেলা আওয়ামী লীগের ধর্ম বিষয়ক সম্পাদক মাওলানা রুহুল আমিন।

 অনলাইনে কৃষকদের বিশেষজ্ঞ পরামর্শ প্রদান করতে কাজ করছে কৃষক বন্ধু কল সেন্টার। সরকারের কৃষি-বান্ধব এসব কাজের সুফল হিসেবে দেশে কৃষকদের আর্থিক বুনিয়াদ সুসংহত হয়েছে এবং খাদ্য ঘাটতির দেশ থেকে বাংলাদেশ খাদ্য রপ্তানীকারক দেশে পরিণত হয়েছে।

 পলক বলেন, কৃষি ও কৃষকের উন্নয়ন চিন্তা মাথায় রেখে সরকার গ্রামীণ সড়কের ব্যাপক উন্নয়ন করেছে। এখন কৃষক অনায়াসে কৃষি উৎপাদনে প্রয়োজনীয় পণ্য সংগ্রহ করে গন্তব্যে নিতে পারেন এবং তাদের উৎপাদিত ফসল বাজারজাত করতে পারেন। ৭৪৫ কোটি টাকা ব্যয়ে নির্মাণাধীন ৬৪ কিলোমিটার নাটোর-বগুড়া মহাসড়ক প্রশস্তকরণ এবং চারলেনে উন্নীতকরণের ফলে কৃষকদের উৎপাদিত পণ্যের ন্যায্য মূল্য প্রাপ্তিতে সহায়ক ভূমিকা পালন করবে। এমনকি তারা অনায়াসে তাদের উৎপাদন নিয়ে এ মহাসড়কের সাথে যোগসূত্র তৈরী হওয়া মোংলা বন্দর কিংবা অন্যান্য স্থল বন্দরে যেতে পারবেন।

 দেশে করোনা ভাইরাসের সংক্রমণ বৃদ্ধির প্রেক্ষাপট উল্লেখ করে প্রতিমন্ত্রী বলেন, আসন্ন কোরবানীর হাট সরাসরি আয়োজন না করে অনলাইনে ডিজিটাল হাটের মাধ্যমে পশু বিপণন কার্যক্রম সম্পন্ন  করা উচিৎ। এ লক্ষ্যে আইসিটি মন্ত্রণালয় সকল কার্যকর পদক্ষেপ গ্রহণ করেছে। অনলাইনে ডিজিটাল কোরবানীর হাটে ক্রেতা ভিডিও কনফারেন্সের মাধ্যমে অনায়াসে পশু পর্যবেক্ষণ এবং দর-দাম নির্ধারণ করতে পারবেন।

 পরে, আইসিটি প্রতিমন্ত্রীর পক্ষে উপজেলা নির্বাহী কর্মকর্তা  উপজেলার ৬ শত পরিবারের মধ্যে বীজ ও সার বিতরণ করেন।

#

শহিদুল/সাহেলা/আব্বাস/২০২১/১৮৪৬ ঘণ্টা

Handout Number : 3025

**Shahriar Alam thanks Qatari government for providing COVID-19 vaccines**

**to Bangladeshi Expatriate workers**

Dhaka, 30 June :

 State Minister for Foreign Affairs Md. Shahriar Alam extended thanks to the Qatari government for providing COVID-19 vaccines to Bangladeshi Expatriate workers in Qatar free of cost.

 The outgoing Ambassador of the State of Qatar to Bangladesh Ahmed Bin Mohamed Nasser Al Dehaimi paid a farewell call on with the State Minister in his office yesterday.

 Shahriar Alam underlined that the bilateral ties between the two countries have reached new heights as envisaged by Prime Minister Sheikh Hasina and the Emir of Qatar in areas including energy and power, business and trade, investment, etc. He also invited Qatar to benefit from Bangladesh’s growth by investing in the Special Economic Zones.

 The State Minister congratulated the Ambassador on the successful completion of his tour of duty in Bangladesh. Shahriar Alam appreciated the Ambassador for his efforts to boost the bilateral ties between Bangladesh and Qatar during his tenure.

 The departing Ambassador appreciated the socio-economic development success of Bangladesh and conveyed the Qatar government’s eagerness to work more closely with Bangladesh in areas of mutual interests. He thanked the State Minister for extending his support to him while performing his duties.

#

Towhid/Anasuya/Shamminaz/Rezzakul/Asma/2021/1543 hours

তথ্যবিবরণী নম্বর : ৩০২৪

 **‘ডিজিটাল বাংলাদেশ’ বাস্তবায়িত হলে দেশ কাঙ্ক্ষিত লক্ষ্যে পৌঁছবে**

 **- তথ্য ও সম্প্রচার সচিব**

ঢাকা, ১৬ আষাঢ় (৩০ জুন) :

 তথ্য ও সম্প্রচার সচিব মো: মকবুল হোসেন বলেছেন, দেশ ও জাতিকে কাঙ্ক্ষিতলক্ষ্যে পৌঁছে দিতে সামাজিক, অর্থনৈতিক, মানবিক সকল ক্ষেত্রে ‘ডিজিটাল বাংলাদেশ’ বাস্তবায়নের বিকল্প নেই।

 আজ তথ্য অধিদফতর ও এটুআই আয়োজিত ইলেক্ট্রনিক মিডিয়ার শীর্ষস্থানীয় গণমাধ্যমকর্মীদের অংশগ্রহণে ডিজিটাল বাংলাদেশ বিষয়ক ভার্চুয়াল মতবিনিময় সভায় সচিবালয়ের নিজ দপ্তর থেকে যুক্ত হয়ে প্রধান অতিথির বক্তৃতায় সচিব এসব কথা বলেন। প্রধান তথ্য অফিসার সুরথ কুমার সরকারের সভাপতিত্বে বিশেষ বক্তা সাবেক সচিব কামরুন নাহার এবং এটুআইয়ের প্রকল্প পরিচালক আবদুল মান্নান ও যুগ্ম প্রকল্প পরিচালক ড. দেওয়ান মো: হুমায়ন কবীর প্যানেল বক্তা হিসেবে আলোচনায় অংশ নেন।

 দেশ ও সমাজের অগ্রযাত্রাকে মসৃণ রাখতে তথ্যের যথাযথ ব্যবহার ও প্রবাহ একান্ত সহায়ক উল্লেখ করে তথ্য ও সম্প্রচার সচিব বলেন, ডিজিটাল বাংলাদেশ বাস্তবায়নের ফলে জনগণ যে সুফল পাচ্ছে, তা গণমাধ্যমের সাহায্যে সকল মানুষের কাছে পৌঁছে দিতে পারলে জনগণ আরো ব্যাপকতরভাবে ডিজিটাল পদ্ধতির সুবিধা লাভে সক্ষম হবে। এবিষয়ে দেশের গণমাধ্যমের চলমান ভূমিকার প্রশংসা করেন ও তা আরো বৃদ্ধি করতে শীর্ষ গণমাধ্যমকর্মীদের প্রতি আহ্বান জানান মো: মকবুল হোসেন। তিনি বলেন, তথ্য ও সম্প্রচার মন্ত্রণালয় সরকারের উন্নয়নের তথ্য জনগণের কাছে পৌঁছে দিতে যেমন যত্নবান তেমনি গণমাধ্যমের বিকাশ ও উন্নয়নেও কাজ করতে বদ্ধপরিকর।

 একাত্তর টিভি’র ব্যবস্থাপনা পরিচালক ও প্রধান নির্বাহী মোজাম্মেল বাবু, সময় টিভি’র ব্যবস্থাপনা পরিচালক আহমেদ জোবায়ের, ইউএনবি’র প্রধান সম্পাদক এনায়েত উল্লাহ খান, বাংলাদেশ টেলিভিশনের উপ-মহাপরিচালক (বার্তা) অনুপ কুমার খাস্তগীর, ডিবিসি’র প্রধান নির্বাহী মঞ্জুরুল ইসলাম, একাত্তর টিভি’র হেড অভ নিউজ শাকিল আহমেদ, নিউজ২৪ এর হেড অভ নিউজ রাহুল রাহা, ইন্ডিপেন্ডেন্টের চিফ নিউজ এডিটর আশীষ সৈকত, যমুনা টিভি’র চিফ নিউজ এডিটর ফাহিম আহমেদ, এটিএন নিউজের হেড অভ নিউজ প্রভাষ আমিন, চ্যানেল আইয়ের প্রধান বার্তা সম্পাদক জাহিদ নেওয়াজ খান, এটিএন বাংলা’র হেড অভ নিউজ জ ই মামুন, মাছরাঙা টিভি’র পরিকল্পনা সম্পাদক রাশেদ আহমেদ, একুশে টিভি’র নিউজ এডিটর কাজী মোহসীন আল আব্বাস, চ্যানেল২৪ এর নির্বাহী পরিচালক এ এন এম আল মামুন (তালাত মামুন), এনটিভি’র হেড অভ নিউজ জহিরুল আলম, গাজী টিভি’র এডিটর ইন চিফ সৈয়দ ইসতিয়াক রেজা, দেশ টিভি’র এডিটর সুকান্ত গুপ্ত অলক, বৈশাখী টিভি’র বার্তা প্রধান অশোক চৌধুরী, বাংলাভিশনের সিনিয়র নিউজ এডিটর রুহুল আমিন রুশদ, আরটিভি’র নিউজ এডিটর শরীফ উদ্দিন আহমেদ, মাই টিভি’র নিউজ এডিটর প্যাট্রিক ডি’কস্তা, বিডিনিউজডটকমের প্রধান সম্পাদক তৌফিক ইমরোজ খালিদী, বাংলানিউজ২৪ডটকমের নিউজ এডিটর আহমেদ জুয়েল, জাগোনিউজ২৪ডটকম ভারপ্রপ্ত সম্পাদক কেএম জিয়াউল হক, সারাবাংলাডটনেটের প্রকাশক ও সম্পাদক বদরুল আলম খান প্রমূখ প্রাণবন্ত আলোচনায় অংশ নেন।

#

আকরাম/অনসূয়া/শাম্মী/রেজ্জাকুল/আসমা/২০২১/১৫৩০ ঘণ্টা

তথ্যবিবরণী নম্বর : ৩০২৩

**জনপ্রশাসন মন্ত্রণালয়ের অধীন পরিচালিত চলমান এবং আসন্ন সকল প্রশিক্ষণ কোর্স স্থগিত**

ঢাকা, ১৬ আষাঢ় (৩০ জুন) :

 জনপ্রশাসন মন্ত্রণালয়ের আওতাধীন প্রশিক্ষণ প্রতিষ্ঠানসমূহে চলমান এবং আসন্ন সকল প্রশিক্ষণ কোর্স পুনরাদেশ না দেয়া পর্যন্ত অনিবার্য কারণবশত: স্থগিত করা হয়েছে। প্রশিক্ষণ কোর্সসমূহের পরিবর্তিত সময়সূচি যথাসময়ে অবহিত করা হবে।

#

রউফ/অনসূয়া/পরীক্ষিৎ/শাম্মী/আসমা/২০২১/১৩৪৫ ঘণ্টা

তথ্যবিবরণী নম্বর : ৩০২২

**আম্মানে ব্র্যান্ডিং বাংলাদেশ সেমিনার অনুষ্ঠিত**

আম্মান (জর্ডান), ৩০ জুন :

 জর্ডানে বাংলাদেশ দূতাবাস ‘ব্র্যান্ডিং বাংলাদেশ’ কার্যক্রমের অংশ হিসেবে গতকাল এক সেমিনার ও মনোজ্ঞ সাংস্কৃতিক অনুষ্ঠানের আয়োজন করে। আম্মানের পাঁচ তারকা হোটেল ‘ফেয়ার মন্ট’-এ আয়োজিত জমকালো অনুষ্ঠানে জর্ডানের সরকারি কর্মকর্তা, সাংবাদিক ও জর্ডানের গণ্যমান্য ব্যক্তিবর্গ উপস্থিত ছিলেন।

 অনুষ্ঠানের শুরুতে রাষ্ট্রদূত নাহিদা সোবহান অতিথিদের স্বাগত জানিয়ে বাংলাদেশের ওপর একটি পাওয়ার পয়েন্ট উপস্থাপন করেন। তিনি বলেন, বাংলাদেশের জাতির পিতা বঙ্গবন্ধু শেখ মুজিবুর রহমান একটি ‘সোনার বাংলা’র স্বপ্ন দেখেছিলেন। তিনি যে সোনার বাংলা স্বপ্ন দেখেছিলেন - তা ছিল ক্ষুধা, দারিদ্র্য, নিরক্ষরতা এবং সাম্প্রদায়িকতামুক্ত একটি দেশ। বাংলাদেশের স্বাধীনতার সুবর্ণজয়ন্তীতে আজকের বাংলাদেশের অর্জন বৈশ্বিকভাবে স্বীকৃত। বঙ্গবন্ধু কন্যা প্রধানমন্ত্রী শেখ হাসিনার হাত ধরে বাংলাদেশ আজ শিক্ষা, স্বাস্থ্য, কৃষি, তথ্যপ্রযুক্তি, নারীর ক্ষমতায়নসহ বিভিন্ন ক্ষেত্রে উন্নয়নের ‘রোল মডেল’ হিসেবে বিবেচিত হচ্ছে।

 সেমিনারে উপস্থিত অতিথিরা বাংলাদেশ বিষয়ে তাদের ইতিবাচক ধারণা ব্যক্ত করে বাংলাদেশের অগ্রযাত্রার সাফল্য কামনা করেন। তাঁরা বাংলাদেশের নেতৃত্বে প্রধানমন্ত্রীর ভুয়সী প্রশংসা করে বলেন, যোগ্য নেতৃত্ব একটি রাষ্ট্রের উন্নতির অবশ্যম্ভাবী শর্ত। বাংলাদেশর অর্থনৈতিক উন্নয়ন বাংলাদেশের নেতৃত্বের সঠিক দিক নির্দেশনা এবং দেশের সাধারণ মানুষের আন্তরিক প্রচেষ্টার ফল।

 অনুষ্ঠানে বিভিন্ন বাংলাদেশি পণ্য ও দ্রব্য সামগ্রীর প্রদর্শনী করা হয়। আগত অতিথিরা বাংলাদেশি পণ্য সামগ্রী ঘুরে ঘুরে দেখেন এবং এই বিষয়ে তাদের অভিমত ব্যক্ত করেন। সেমিনার শেষে একটি মনোজ্ঞ ভার্চুয়াল সাংস্কৃতিক অনুষ্ঠান এবং বাংলাদেশ বিষয়ক ভিডিও প্রদর্শন করা হয়।

#

অনসূয়া/শাম্মী/আসমা/২০২১/১৩২০ ঘণ্টা

তথ্যবিবরণী নম্বর : ৩০২১

**আগামীকাল থেকে ৭ জুলাই মধ্যরাত পর্যন্ত সার্বিক কার্যাবলী ও চলাচলে কঠোর বিধিনিষেধ**

ঢাকা, ১৬ আষাঢ় (৩০ জুন) :

 করোনাভাইরাস সংক্রমণের বিস্তার রোধে আগামীকাল সকাল ৬টা থেকে ৭ জুলাই মধ্যরাত পর্যন্ত জনসাধারণের সার্বিক কার্যাবলী ও চলাচলে কঠোর বিধিনিষেধ জারি করেছে সরকার।

 মন্ত্রিপরিষদ বিভাগ আজ এ প্রজ্ঞাপন জারি করেছে।

 প্রজ্ঞাপন অনুযায়ী নিম্নোক্ত শর্তাবলী সংযুক্ত করে ১ জুলাই সকাল ৬টা হতে ৭ জুলাই মধ্যরাত পর্যন্ত সার্বিক কার্যাবলী ও চলাচলে নিম্নোক্ত বিধিনিষেধ আরোপ করা হয়েছে :

* সকল সরকারি, আধাসরকারি, স্বায়ত্বশাসিত ও বেসরকারি অফিসসমূহ বন্ধ থাকবে;
* সড়ক, রেল ও নৌ-পথে গণপরিবহন (অভ্যন্তরীণ বিমানসহ) ও সকল প্রকার যন্ত্রচালিত যানবাহন চলাচল বন্ধ থাকবে;
* শপিংমল ও মার্কেটসহ সকল দোকানপাট বন্ধ থাকবে;
* সকল পর্যটন কেন্দ্র, রিসোর্ট, কমিউনিটি সেন্টার ও বিনোদন কেন্দ্র বন্ধ থাকবে;
* জনসমাবেশ হয় এ ধরনের সামাজিক (বিবাহোত্তর অনুষ্ঠান (ওয়ালিমা), জন্মদিন, পিকনিক, পার্টি ইত্যাদি), রাজনৈতিক ও ধর্মীয় আচার-অনুষ্ঠান বন্ধ থাকবে;
* বাংলাদেশ সুপ্রিম কোর্ট আদালতসমূহের বিষয়ে প্রয়োজনীয় নির্দেশনা জারি করবে;
* ব্যাংকিং সেবা নিশ্চিত করার লক্ষ্যে বাংলাদেশ ব্যাংক প্রয়োজনীয় নির্দেশনা জারি করবে;
* আইনশৃঙ্খলা এবং জরুরি পরিষেবা, যেমন-কৃষি পণ্য ও উপকরণ (সার, বীজ, কীটনাশক, কৃষি যন্ত্রপাতি ইত্যাদি), খাদ্যশস্য ও খাদ্যদ্রব্য পরিবহন, ত্রাণ বিতরণ, স্বাস্থ্য সেবা, কোভিড-১৯ টিকা প্রদান, রাজস্ব আদায় সম্পর্কিত কার্যাবলী, বিদ্যুৎ, পানি, গ্যাস ও জ্বালানি, ফায়ার সার্ভিস, টেলিফোন ও ইন্টারনেট (সরকারি-বেসরকারি), গণমাধ্যম (প্রিন্ট ও ইলেক্ট্রনিক মিডিয়া), বেসরকারি নিরাপত্তা ব্যবস্থা, ডাক সেবা, ব্যাংক, ফার্মেসী ও ফার্মাসিউটিক্যালসহ অন্যান্য জরুরি ও অত্যাবশ্যকীয় পণ্য ও সেবার সঙ্গে সংশ্লিষ্ট অফিসসমূহের কর্মচারী ও যানবাহন প্রাতিষ্ঠানিক পরিচয়পত্র প্রদর্শন সাপেক্ষে যাতায়াত করতে পারবে;
* পণ্য পরিবহণে নিয়োজিত ট্রাক, লরি, কাভার্ড ভ্যান, কার্গো ভেসেল এ নিষেধাজ্ঞার আওতা বহির্ভূত থাকবে;
* বন্দরসমূহ (বিমান, সমুদ্র, নৌ ও স্থল) এবং তৎসংশ্লিষ্ট অফিসসমূহ এ নিষেধাজ্ঞার আওতা বহির্ভূত থাকবে;
* শিল্প-কারখানাসমূহ স্বাস্থ্যবিধি অনুসরণপূর্বক নিজস্ব ব্যবস্থাপনায় চালু থাকবে;

চলমান পাতা/২

-২-

* কাঁচাবাজার এবং নিত্যপ্রয়োজনীয় দ্রব্র্যাদি সকাল ৯টা থেকে বিকাল ৫টা পর্যন্ত উন্মুক্ত স্থানে স্বাস্থ্যবিধি মেনে ক্রয়-বিক্রয় করা যাবে। সংশ্লিষ্ট বাণিজ্য সংগঠন, বাজার কর্তৃপক্ষ, স্থানীয় প্রশাসন বিষয়টি নিশ্চিত করবে;
* অতি জরুরি প্রয়োজন ব্যতীত (ঔষধ ও নিত্য প্রয়োজনীয় দ্রব্যাদি ক্রয়, চিকিৎসা সেবা, মৃতদেহ দাফন বা সৎকার ইত্যাদি) কোনোভাবেই বাড়ির বাইরে বের হওয়া যাবে না। নির্দেশনা অমান্যকারীর বিরুদ্ধে আইনানুগ ব্যবস্থা গ্রহণ করা হবে;
* টিকা কার্ড প্রদর্শন সাপেক্ষে টিকা গ্রহণের জন্য যাতায়াত করা যাবে;
* খাবারের দোকান, হোটেল-রেস্তোরাঁ সকাল ৮টা থেকে রাত ৮টা পর্যন্ত কেবল খাদ্য বিক্রয় (অনলাইন অথবা টেক এওয়ে) করতে পারবে;
* আন্তর্জাতিক ফ্লাইট চালু থাকবে এবং বিদেশগামী যাত্রীরা তাদের আন্তর্জাতিক ভ্রমণের টিকেট প্রদর্শন করে গাড়ি ব্যবহারপূর্বক যাতায়াত করতে পারবে;
* স্বাস্থ্যবিধি অনুসরণ করে মসজিদে নামাজের বিষয়ে ধর্ম বিষয়ক মন্ত্রণালয় নির্দেশনা প্রদান করবে;
* ‘আর্মি ইন এইড টু সিভিল পাওয়ার’ বিধানের আওতায় মাঠ পর্যায়ে কার্যকর টহল নিশ্চিত করার জন্য সশস্ত্রবাহিনী বিভাগ প্রয়োজনীয় সংখ্যক সেনা মোতায়েন করবে। জেলা ম্যাজিস্ট্রেট স্থানীয় সেনা কমান্ডারের সাথে যোগাযোগ করে বিষয়টি নিশ্চিত করবেন;
* জেলা ম্যাজিস্ট্রেট জেলা পর্যায়ে সংশ্লিষ্ট কর্মকর্তাদের নিয়ে সমন্বয় সভা করে সেনাবাহিনী, বিজিবি, পুলিশ, র‌্যাব ও আনসার নিয়োগ ও টহলের অধিক্ষেত্র, পদ্ধতি ও সময় নির্ধারণ করবেন। সে সঙ্গে স্থানীয়ভাবে বিশেষ কোন কার্যক্রমের প্রয়োজন হলে সে বিষয়ে পদক্ষেপ নিবেন। সংশ্লিষ্ট মন্ত্রণালয় ও বিভাগসমূহ এ বিষয়ে মাঠ পর্যায়ে প্রয়োজনীয় নির্দেশনা প্রদান করবে;
* জনপ্রশাসন মন্ত্রণালয় মাঠ পর্যায়ে প্রয়োজনীয় সংখ্যক নির্বাহী ম্যাজিস্ট্রেট নিয়োগের বিষয়টি নিশ্চিত করবে; এবং
* স্বাস্থ্য অধিদপ্তরের মহাপরিচালক তাঁর পক্ষে জেলা প্রশাসন ও পুলিশ বাহিনীকে আইনানুগ ব্যবস্থা গ্রহণের প্রয়োজনীয় ক্ষমতা প্রদান করবেন।

#

রেজাউল/অনসূয়া/পরীক্ষিৎ/শাম্মী/আসমা/২০২১/১২৪০ ঘণ্টা